Kállai Katalin

*Régi könyvek tára I.*

A jóisten huszonegy fokos

januárral kedveskedett

nekik rezsiemelés idején

így az emberek nem haltak éhen és

a kutyák sem fáztak a menhelyen

az ország egy távoli

galaxisban keringett

még az Óperencián is túl

valaha egy Föld nevű

bolygóhoz tartozott

Tele volt jó meg

rossz emberekkel

sokszor nehéz volt

megkülönböztetni őket

főleg a kicsiknek akik

elkerekedett szemmel

nézték mikor

szép hajukkal

és bőrükkel

sétáltak az utcán

A rajzokon ugyanilyen szép

állatokat láttak

százféle színben

pompáztak a könyvekben

igaz régi könyvek voltak

a belsejük sem volt tiszta

a borítóra ráfröccsent

valami fekete lé

a múlt ezred vége felé és

elkezdett befelé szivárogni